

ТАНИЛЦУУЛГА


Усны тухай хуульд өөрчлөлт оруулах тухай хуулийн төслийн дэлгэрэнгүй танилцуулга

1.Хуульд нэмэлт, өөрчлөлт оруулах, өөрчлөн найруулах, үг, өгүүлбэрийг хасах, хүчингүй болсонд тооцох болсон үндэслэл, шаардлага

Монгол Улсын Үндсэн хуулийн 6.1-дэх заалтад “Монгол Улсад газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байна” гэж, мөн 6.2 дэхь заалтад “Монгол Улсын иргэдэд өмчлүүлснээс бусад газар, түүнчлэн газрын хэвлий, түүний баялаг, ой, усны нөөц, ан амьтан төрийн нийтийн өмч мөн. Байгалийн баялгийг ашиглах төриин бодлого нь урт хугацааны хөгжлиин бодлогод тулгуурлаж, одоо ба ирээдүй үеийн иргэн бүрд эрүүл, аюулгүй орчинд амьдрах эрхииг нь баталгаажуулах” гэж, мөн хуулийн 16.2 дэхь заалтад Монгол Улсын иргэн дараахь үндсэн эрх, эрх чөлөөг баталгаатай эдэлнэ гээд “эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхтэй” гэж тунхаглажээ. 

Монгол улсын  Байгаль орчныг хамгаалах тухай хуулийн 3.1-дэхь заалтад “Энэ хуулиар байгалийн дор дурдсан объектыг байгаль орчинд хортой нөлөөлж болзошгүй үйл ажиллагаанаас хамгаалж, байгаль орчны тэнцэл алдагдахаас сэргийлнэ: 1/газар, түүний хөрс; 2/газрын хэвлий, түүний баялаг; 3/ус” гэж мөн хуулийн 3.2 дэхь заалтад ““ус” гэдэгт Монгол Улсын нутаг дэвсгэр дэх мөрөн, гол, горхи, булаг, шанд, рашаан, мөнх цас, мөс, мөсөн гол, байгалийн болон хиймэл нуур, цөөрөм зэрэг газрын гадаргын болон газрын доорхи ус хамаарна” гэж, мөн хуулийн 3.2.7-дэхь заалтад “байгаль орчныг хамгаалах” гэдэгт байгаль орчныг бохирдохоос урьдчилан сэргийлэх, байгалийн баялгийг жам ёсоороо нөхөн сэргэх боломжийг нь алдагдуулахгүйгээр, байгалийн даацад нь тохируулан зохистой ашиглах, нөхөн сэргээх, тэдгээрт хяналт тавих ажиллагаа хамаарна” гэж заасан. 

  	Усны тухай хуулийн 3.1.9 дэхь заалтад “онцгой болон энгийн хамгаалалтын бүс” гэдэгт усны сан бүхий газар, усны эх үүсвэр, рашааны ордыг хомсдох, бохирдохоос хамгаалах зорилгоор тогтоосон зурвас газрыг”, мөн хуулийн 22 дугаар зүйлийн 22.1 дахь хэсэгт “Усны нөөцийг хомсдох, бохирдохоос хамгаалах, үер, усны гамшгаас сэргийлэх зорилгоор усны сан бүхий газар, усны эх үүсвэрт онцгой болон энгийн хамгаалалтын, эрүүл ахуйн бүс тогтооно”, мөн хуулийн 22.2 дахь хэсэгт  “Усны сан бүхий газрын эргээс 50 метрээс доошгүй зайд болон гол мөрний татамд онцгой хамгаалалтын бүс тогтооно.” гэж, 22.2.1 дэх заалтад “онцгой хамгаалалтын бүсэд барилга, байгууламж барих, газар хагалах, тэсэлгээ хийх, газар тариалан эрхлэх, ашигт малтмал хайх, олборлох, зэгс, шагшуурга, мод огтлох, элс, хайрга, чулуу авах, байгалийн ургамлыг үйлдвэрлэлийн зориулалтаар түүж бэлтгэх, мал угаах болон хөдөө аж ахуйн бүтээгдэхүүн үйлдвэрлэх цэг байгуулахыг хориглоно.” гэж заасан. Барилга байгууламжийг барих,  газар шорооны ажил хийх, барилга байгууламжийн суурь цутгах үйл ажилллагаа нь гол мөрний онцгой хамгаалалтын бүсэд усны нөөцийг хамгаалах, усны эх үүсвэр бохирдох,  үер усны гамшигаас сэргийлэх зорилгоор хориглож байсан. 
	
Улсын их хурлаар 2025 оны 7-р сарын 9-ны өдөр батлагдсан Усны тухай хуульд нэмэлт өөрчлөлт оруулах тухай хуулийн 1-р зүйлд “Усны тухай хуулийн 22 дугаар зүйлийн 22.2.1 дэх заалтын "бүсэд" гэсний дараа "Төр, хувийн хэвшлийн түншлэлийн тухай хуулийн 5.1.8-д зааснаас бусад" гэж нэмсүгэй” гэжээ. 

Төр, хувийн хэвшлийн түншлэлийн тухай хуулийн 5.1.8-дэхь заалтад  “нийтийн зориулалттай дэд бүтэц" гэж нийтэд зориулсан төрийн үйлчилгээний барилга байгууламж, авто зам, төмөр зам, дүүжин зам, газрын дээр, доор байрлах замын байгууламж, бүх төрлийн инженерийн шугам сүлжээ, гамшиг, ослоос урьдчилан сэргийлэх энгийн болон инженерийн хийц, бүтээц бүхий байгууламжийг” гэжээ. 
Нийтийн зориулалттай дэд бүтэц, нийтэд зориулсан төрийн үйлчилгээний барилга байгууламж нь барих процесс нь барилга байгууламж барих процессоос  ялгаагүй газар шорооны ажил, суурийн цутгалт хийгдэж гол, усны онцгой хамгаалалтын бүсэд  усан сан бүхий газрыг бохирдуулж, үер усны гамшигийн эрсдэлийг нэмэгдүүлж, усны нөөцөд сөргөөр нөлөөлнө. 

Дээр дурдсанчлан Усны тухай хуульд өөрчлөлт орсоноор Монгол орны усны сан бүхий газар, усны эх үүсвэрийн онцгой хамгаалалтын бүсэд нийтийн зориулалттай дэд бүтцийн барилга байгууламж барих үүд хаалгыг нээж, байгаль орчин, усны нөөцийг хамгаалах зайлшгүй хэрэгцээ бий болоод байна. 

Иймд хуулийн төслийг 2 зүйлтэй байхаар боловсрууллаа.

	2.Зохицуулахаар тусгасан харилцааны агуулга, зохицуулалтыг хэрхэн ойлгох тухай

Төр, хувийн хэвшлийн түншлэлийн тухай хуулийн 5.1.8-дэхь заалтад  “нийтийн зориулалттай дэд бүтэц" гэж нийтэд зориулсан төрийн үйлчилгээний барилга байгууламж, авто зам, төмөр зам, дүүжин зам, газрын дээр, доор байрлах замын байгууламж, бүх төрлийн инженерийн шугам сүлжээ, гамшиг, ослоос урьдчилан сэргийлэх энгийн болон инженерийн хийц, бүтээц бүхий байгууламжийг” гол, усны онцгой хамгаалалтын бүсэд барихыг зөвшөөрсөн.  
 
Монгол улсын иргэд эрүүл аюулгүй орчинд амьдрах, улс орнууд тогтвортой хөгжихийн үндэс, аюулгүй байдлын баталгаа бол “УС” юм.

Чандмань эрдэнэ болсон усаа ариг гамтай, зүй зохистой хэрэглэхийг ёс зүйгээр болон хуулиар зохицуулж ирсэн нандин сайхан уламжлал манайд бий. Тухайлбал, “Халх журам” хуульд “Мэдсээр байж шоголж ус бохирдуулбал шүглэн морь, үхэр хоёр ав. Үзсэн гэрчид үхэр өг”, “Хүний шинэ ухсан, зассан усыг булаацалдан маргавал нэг хязаалан хонь ав. Өөрийн малыг усалж дуусаад усаа эс өгвөөс мөн нэг морь ав” хэмээн усыг хэрхэн зохистойгоор хамтарч ашиглахыг мөн иргэн хүний эрх үүрэг, оролцоо ямар байх ёстойг зохицуулан хуульчилж байжээ 

Хуулийн төсөл батлагдсанаар монгол улсын Үндсэн хуулинд заасанаар газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтанд байх Үндсэн хуулийн зохицуулалтыг амьдралд хэрэгжүүлэх, байгалийн баялгийг ашиглах төриин бодлого нь урт хугацааны хөгжлиин бодлогод тулгуурлаж, одоо ба ирээдүй үеийн иргэн бүрд эрүүл, аюулгүй орчинд амьдрах эрхииг нь баталгаажуулж, хууль дээдлэх зарчмыг хангахад эерэг нөлөө үзүүлнэ. 
Иймд усны онцгой хамгаалалтын бүсэд нийтийн зориулалттай дэд бүтэц гэж нийтэд зориулсан төрийн үйлчилгээний барилга байгууламж, авто зам, төмөр зам, дүүжин зам, газрын дээр, доор байрлах замын байгууламж, бүх төрлийн инженерийн шугам сүлжээ, гамшиг, ослоос урьдчилан сэргийлэх энгийн болон инженерийн хийц, бүтээц бүхий байгууламжийг барих хориглох зохицуулалтыг тусгаж хуулийн төслийг боловсрууллаа.

